Likumprojekts

**Grozījumi Izglītības likumā**

Izdarīt Izglītības likumā (Latvijas Republikas Saeimas un Ministru Kabineta Ziņotājs, 1998, 24. nr.; 1999, 17., 24. nr.; 2000, 12. nr.; 2001, 12., 16., 21. nr.; 2004, 5. nr.; 2007, 3. nr.; 2009, 1., 2., 14. nr.; Latvijas Vēstnesis, 2009, 196. nr.; 2010, 47., 205. nr.; 2011, 202. nr.; 2012, 54., 108., 190. nr.; 2013, 142. nr.; 2014, 257. nr.; 2015, 127., 242. nr.; 2016, 100., 241. nr.) šādus grozījumus:

1. Izteikt 14. panta 37. punktu šādā redakcijā:

"37) nosaka pedagogu profesionālās darbības kvalitātes novērtēšanas jomas, pedagogu profesionālās darbības kvalitātes pakāpju aprakstu un kārtību, kādā organizē pedagogu profesionālās darbības kvalitātes novērtēšanu;".

2.  49.1 pantā:

izslēgt pirmajā daļā vārdus "ne retāk kā reizi piecos gados";

izteikt otro daļu šādā redakcijā:

"(2) Pamatojoties uz pedagoga profesionālās darbības kvalitātes novērtējumu, pedagogam tiek piešķirta viena no trim pedagoga profesionālās darbības kvalitātes pakāpēm. Pedagoga profesionālās darbības kvalitātes pakāpi piešķir izglītības iestādes vadītājs uz vienu, diviem vai trim gadiem, nosakot, ka pedagoga profesionālās darbības kvalitātes pakāpe stājas spēkā kārtējā gada 1. septembrī.";

aizstāt trešajā daļā vārdus "šā panta otrajā daļā minētās institūcijas" ar vārdiem "izglītības iestādes vadītājs".

3. Izteikt 53. panta 1.1 daļu šādā redakcijā:

"(11) Pedagogam, kuram piešķirta pedagoga profesionālās darbības kvalitātes pakāpe, darba samaksu nosaka atbilstoši šā panta pirmajā daļā minētajiem kritērijiem un piešķirtajai pedagoga profesionālās darbības kvalitātes pakāpei. Piemaksas apmēru par profesionālās darbības kvalitātes pakāpi nosaka tās izglītības iestādes vadītājs, kurā novērtēta pedagoga profesionālās darbības kvalitāte, ņemot vērā šim mērķim izglītības iestādei pieejamos finanšu līdzekļus."

4. Pārejas noteikumos:

 izteikt 52. punktu šādā redakcijā:

"52. Ministru kabinets līdz 2017. gada 1. augustam izdod šā likuma 14. panta 37. punktā minētos noteikumus. Lai nodrošinātu pedagogu profesionālās darbības kvalitātes novērtēšanas sistēmas pilnveidi, līdz 2017. gada 31. augustam pedagogu profesionālās darbības kvalitātes novērtēšana netiek organizēta.";

papildināt pārejas noteikumus ar 53.1, 53.2 un 53.3 punktu šādā redakcijā:

"53.1 Šā likuma pārejas noteikumu 53. punktā minētajiem pedagogiem pirms kvalitātes pakāpi apliecinoša dokumenta derīguma termiņa beigām ir tiesības pieteikties uz profesionālās darbības kvalitātes novērtēšanu atbilstoši grozījumiem šā likuma 49.1 panta otrajā daļā (par pedagogu profesionālās darbības kvalitātes triju pakāpju noteikšanu).

53.2 Šā likuma pārejas noteikumu 53. punktā minētajiem pedagogiem līdz kvalitātes pakāpi apliecinoša dokumenta derīguma termiņa beigām, bet ne ilgāk kā līdz profesionālās darbības kvalitātes novērtējumam atbilstoši grozījumiem šā likuma 49.1 panta otrajā daļā (par pedagogu profesionālās darbības kvalitātes triju pakāpju noteikšanu), ir tiesības saņemt piemaksu par kvalitātes pakāpi atbilstoši Ministru kabineta 2016. gada 5. jūlija noteikumu Nr. 445 "Pedagogu darba samaksas noteikumi" regulējumam, kas bija spēkā līdz 2017. gada 1. janvārim.

53.3 Pedagogam, kura profesionālās darbības kvalitātes pakāpi apliecinoša dokumenta derīguma termiņš beidzas 2017. gada 31. augustā, līdz 2018. gada 31. augustam ir tiesības saņemt piemaksu par kvalitātes pakāpi atbilstoši Ministru kabineta 2016. gada 5. jūlija noteikumu Nr. 445 "Pedagogu darba samaksas noteikumi" regulējumam, kas bija spēkā līdz 2017. gada 1. janvārim."

 Likums stājas spēkā nākamajā dienā pēc tā izsludināšanas.

Izglītības un zinātnes ministrs

Kārlis Šadurskis